钦定古今图书集成/理学汇编/学行典/第081卷 > 韩诗外传 > 《论威仪二则》
## 钦定古今图书集成/理学汇编/学行典/第081卷 > 韩诗外传 > 《论威仪二则》

传曰：衣服容貌者，所以说目也；应对言语者，所以说
耳也；好恶去就者，所以说心也。故君子衣服中，容貌
得，则民之目悦矣；言语逊，应对给，则民之耳悦矣；就
仁去不仁，则民之心悦矣。三者存乎身，虽不在位，谓
之素形。故中心存善而日新之，则独居而乐，德充而
形。《诗》曰：“何其处也，必有与也。何其久也，必有以也。”
上之人所遇，色为先，声音次之，事行为后。故望而宜
为人君者，容也；近而可信者，色也；发而中者，言也；文
而可观者，行也。故君子容色，天下仪象而望之不暇，
言而宜人为人君者，《诗》曰：“颜如渥赪，其君也哉。”